
Rajzolás és művészet egy digitális világban (Drawing pad és Photoshop)

Ádám Julianna pályamunkájában Merengés című portréból készített egy öt alkotásból álló sorozatot, amelyek ugyan annak az arcnak különböző hangulatait tükrözik. A portré sorozatot digitális technikával (Adobe Photoshop CC, Drawin pad) készítette. A Photoshop lehetőséget ad az ecseteken, radírokon kívül a kijelölés, mozgatás, rétegek kezelésére, és a színeszköztár használatára. A Drawing pad lehetővé teszi a digitális tollal történő szabadkézi rajzolást, ahol legfinomabb mozgások is könnyedén megvalósíthatók, mely még intenzívebbé teszi az alkotás élményét.
A Merengés1 című rajzán befelé figyelést próbálta átadni. Ezt a kéz tartásával, a nagy szemekkel, és a tekintet kifelé irányultságával próbálta megjeleníteni.
Merengés2: A színezéssel szintén a befelé figyelést igyekezett tovább erősíteni. Ezt a hangulatvilágításra jellemző erős sárga fénnyel, illetve a vöröses árnyalatokkal hozta létre.
Merengés3: Az átalakítás folyamán arra volt kíváncsi, mennyiben változtat a képen, ha kiválaszt egy erős színt, és ennek árnyalataival színezi a portrét. Ezzel egy sokkal intenzívebb, melegebb, szenvedélyesebb hatást ért el.
Merengés4: A szenvedély megjelenése miatt szükségesnek érezte, hogy egy ellentétes hatású színezést is készítsen. A távolságtartást, a zártságot hangsúlyozza az előző képeken megfigyeltekkel ellentétben.
Merengés5: A színek változtatása után arra törekedett, hogy ugyan azt a portrét egy mélyebb gondolatmenetbe helyezze. Ezért változtatott a fej billentési szögén, a kompozíción, és a szemeket is lecsukta. Ezáltal egy félénkebb, visszahúzódóbb hatást ért el.



